પ્રેશર કુકરમાં પણ વાનગી રાંધવાની રીત હોય છે. પ્રેશર કુકરમાં દાળ, ભાત, શાક વગેરેના ડબ્બા હોય છે. કુકરમાં પાણી નાખીને પછી ડબ્બામાં દાળ, ચોખા, શાક રાખીને તેમાં જરૂર પૂરતું પાણી નાંખીને કુકર ચૂલે ચઢાવાય છે. કુકરના ઉપરનાં ઢાંકણામાં વચ્ચે કાણું હોય છે અને એ કાણું બંધ કરવા માટે દટ્ટો(સીટી) હોય છે. કુકરનો ડબ્બો અને ઢાંકણું ચપોચપ બંધ થઈ જાય અને એમાંથી વરાળ જરા પણ બહાર ન નીકળે તે માટે વચ્ચે રબરની રિંગ હોય છે. આ રીતે ચપોચપ બંધ થયેલા કુકરમાં વરાળ બંધાવા લાગે છે. આ વરાળનું પ્રેશર થવા લાગે છે. પ્રેશર અને વરાળ બંનેથી અંદરની વસ્તુ ચઢવા લાગે છે. વરાળનું પ્રેશર જયારે વધી જાય ત્યારે ઉપરના કાણા ઉપરની સીટી ઉંચી થાય છે ને વધારાની વરાળ બહાર નીકળી જાય છે વરાળ નીકળી જાય એટલે સીટી પાછી કાણાને બંધ કરી દે છે. ફરી વરાળનું પ્રેશર વધે એટલે ફરીથી સીટી ઉંચી થઈને વધારાની વરાળ બહાર નીકળી જાય છે. પ્રચલિત ભાષ્ાામાં એને સીટી વાગી એમ કહે છે. સામાન્ય રીતે બે કે ત્રણ સીટી વાગે એટલામાં અંદરની વાનગીઓ ચઢી જાય છે.